|  |  |
| --- | --- |
|  | Este artigo amosa letras xeorxianas. Sen o soporte axeitado, o texto pode mostrar símbolos sen sentido, coma caixas, marcas e outros. |

**Petre Kharischirashvili** (en xeorxiano: პეტრე ხარისჭირაშვილი / ხარისჭარაშვილი), nado en 1804 ou 1805 e finado o 7 de outubro de 1890 en Istambul, foi un relixioso católico xeorxiano, teólogo e figura pública, científico e fundador dos Servitas da Inmaculada Concepción en Istambul.

Traxectoria
-----------

Naceu en 1804 ou 1805 en Akhaltsikhe, segundo a maioría das fontes (segundo outras tería nacido en abril de 1818). Estudou na escola parroquial e posteriormente marchou a estudar no seminario en Alexándropol, e finalmente a Roma a cursar estudos superiores de Teoloxía. En 1842 volveu a Akhaltsikhe, foi ordenado, e foi nomeado axudante do arquimandrita Pavle Shahqulianis. A súa volta a Xeorxia significou tamén unha toma de conciencia e unha determinación por loitar para que os católicos xeorxianos podesen dar culto a Deus na súa lingua.

Kharischirashvili cautivou aos seus fieis grazasá súa predicación elocuente. Malia obedecer a lei e celebrar en armenio, predicaba en xeorxiano. Traballou arreo por mellorar a situación do seu pobo, eximindo da dote ás mulleres con poucos recursos e ensinando a ler e escribir. A súa autoridade, porén, espertou receos entre os armenios. As tensións chegaron ao seu punto máis alto cando os armenios anunciaron a decisión de construír un seminario en Akhaltsikhe e Shahqulianis o apoiou, Kharischirashvili enfrontouse con el e, finalmente, Kharischirashvili foi enviado a Khizabavra, e de alí a Vale.

En 1856 marchou a Venecia, onde se uniu á Congregación Mequitarista e fundou unha imprenta xeorxiana. Traduciu tamén libros dende o armenio, o que lle reconciliou con dita comunidade. Grazas ao seu traballo, a Santa Sé lle permitiu fundar en Constantinopla unha nova congregación relixiosa xeorxiana o 7 de maio de 1859. Á súa chegada fundou a congregación dos Servitas da Inmaculada Concepción e comezou a celebrar a liturxia en xeorxiano. Comezou tamén un mosteiro feminino e unha escola católica; ao ano a escola tiña mais de 100 alumnos, moitos deles escravos xeorxianos recomprados polo propio Kharischirashvili, e outros que viñan dende Xeorxia. O seu traballo atraeu tamén a xeorxianos ortodoxos e musulmáns. Ademais da labor teolóxica, na escola tamén tiñan unha importante presenza a lingua, literatura e historia xeorxianas, e se introducía aos alumnos tamén ao latín e ao francés. Da escola foron alumnos, entre outros Mikheil Tamarashvili e Mikheil Tarkhnishvili. En 1870 fundou unha nova imprenta xeorxiana en Constantinopla, e moitos dos libros os distribuíu de xeito gratuíto entre a xente pobre. Puxo especial atención en que as edicións estiveran coidadas e fosen gramaticalmente correctas. Entre as obras publicadas destaca a publicación de poesía *"ყვავილების კონა" (qvavilebis kona)*. A boa marcha da congregación fixo que se abrira unha nova casa e imprenta en Montauban (Francia) tamén nesa década.

Finou o 7 de outubro de 1890 en Istambul (segundo Dalezio o 9). A súa lápida di:

> 
> 
> OSSA PETRI CARISCIARANTI / PATRIA GEORGIA DOMO AKALCIK / SERVORUM / ANCILLARUMQUE VIRGINIS / AB IMMACULATO CONCEPTU / INSTITUTORIS / AC MODERATORIS GENERALIS PRIMI / PIISSIMA VITA CESSIT / VII ID OCT MDCCCXC / VIXIT ANNOS LXXII MENSES V DIES XXVI R. I. P".
> 
> 

Segundo esta lápida, tería nacido o 2 de maio de 1818 no canto de en 1804 ou 1805, que é a data que da Chichinadze. Pola súa banda, Dalezio achégase máis a esta data, xa que segundo o seu traballo tería nado o 20 de abril de 1818.

Notas
-----

1. ↑  Tamén *Carisciarian*, *Caristchiarianti*, *Karishiaranti*, *Kharistchirashvili*, *Kharistshirashvili*, *Harisçiraşvili*, *Krischiaranti*, *Харисчирашвили*.
2. 1 2 3 4 5 6 7 8 9  ბლუაშვილი, უჩა (2008). *მესხეთის სახელოვანი შვილები / Славные сыновья Месхети* (en xeorxiano e ruso). საქართველოს პარლამენტის ეროვნული ბიბლიოთეკა. pp. 70–76, 175–180. ISBN 978-9941-0-1076-7.
3. 1 2  ჭიჭინაძე, ზაქარია (1895). *აბატი პეტრე ხარისჭირაშვილი*. შარაძისა და ამხანაგობის სტამბა.
4. 1 2 3 4 5  Dalleggio, Eugène; Čičinaże, Zakʻaria (2003). *İstanbul Gürcüleri* (en turco). Traducido por Fahrettin Çiloğlu. Sinatle Yayınları. p. 44. ISBN 9789758260157.
5. ↑  No Imperio Ruso a liturxia bizantina xeorxiana estaba reservada aos ortodoxos, e os católicos só podían celebrar os ritos armenio (en lingua armenia) ou romano (en lingua latina).
6. ↑  Natsvlishvili, Natia (2015). "A struggle for identity: Georgian Catholics and their monastery in Istanbul". *Caucasus Survey* **3** (1). ISSN 2376-1199.

Véxase tamén
------------

|  |  |
| --- | --- |
|  | Wikimedia Commons ten máis contidos multimedia na categoría:  ***Petre Kharischirashvili Modificar a ligazón no Wikidata*** |

### Bibliografía

* ბლუაშვილი, უჩა (2008). *მესხეთის სახელოვანი შვილები / Славные сыновья Месхети* (en xeorxiano e ruso). საქართველოს პარლამენტის ეროვნული ბიბლიოთეკა. pp. 70–76, 175–180. ISBN 978-9941-0-1076-7.
* ჭიჭინაძე, ზაქარია (1895). *აბატი პეტრე ხარისჭირაშვილი*. შარაძისა და ამხანაგობის სტამბა.
* Dalleggio, Eugène; Čičinaże, Zakʻaria (2003). *İstanbul Gürcüleri* (en turco). Traducido por Fahrettin Çiloğlu. Sinatle Yayınları. pp. 43–50. ISBN 9789758260157.
* კურტანიძე (Kurtanidze), ლ (L) (2002). "პეტრე ხარისჭირაშვილი და "სიბრძნე კაცობრივი"". *კავკასიის მაცნე / Caucasian Messenger* (5). ISSN 1512-0619.